Ú r a d  š p e c i á l n e j  p r o k u r a t ú r y Generálnej prokuratúry Slovenskej republiky 
Štúrova 2, 812 85 Bratislava 	

Sp. zn. : VII/1 Gv 250/09/1000	Pezinok, 3.4.2014
EEČ : 2-1-137-2014

U Z N E S E N I E

Trestná vec:	obvinený XXXXX 
Trestný čin:	podľa § 1 odsek 1, odsek 2 písmeno a) Zákona na ochranu mieru č. 165/1950 Zb. spolupáchateľstvom podľa § 9 odsek 2 Trestného zákona, účinného do 31.12.2005, trestný čin porušovania povinnosti pri nakladaní s finančnými a hmotnými prostriedkami podľa § 127 odsek 1, odsek 2, odsek 3 Trestného zákona, účinného do 30.06.1990 a trestný čin ohrozenia devízového hospodárstva podľa § 146 odsek 1, odsek 2 písmeno a) Trestného zákon, účinného do 30.06.1990

Rozhodol: 	prokurátorka Úradu špeciálnej prokuratúry Generálnej prokuratúry Slovenskej republiky
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako člen spolčenia pozostávajúceho predovšetkým z čelných predstaviteľov a funkcionárov XXXXX rozrušil mierové spolužitie národov vtedajších XXXXX a podnecoval k vojne tak, že v období od januára 1968 do 21.augusta 1968 najmä na území XXXXX vyvíjal aktivity vedúce k destabilizácii ústavného systému vo vtedajšej XXXXX umožňujúce vytvorenie podmienok pre vojenské riešenie, pričom pripojil svoj podpis k spoločnému listu XXXXX, XXXXX, XXXXX a XXXXX a v XXXXX v dňoch 02. až 03.08.1968 sprostredkoval a zabezpečil doručenie tohto listu XXXXX zastávajúcemu v tom čase vrcholnú funkciu v štátnom XXXXX určenému vedúcim predstaviteľom XXXXX, v ktorom liste sú títo predstavitelia žiadaní o poskytnutie podpory pred hroziacou kontrarevolúciou a vykonanie akcie všetkými prostriedkami, pričom z obsahu listu a kontextu listu a z konštatovania, že politické prostriedky a prostriedky štátnej moci sú ochromené, jednoznačne vyplýva, že signatári listu mali zhodne s adresátmi listu na mysli akciu vojenskú, ku ktorej došlo dňa 20.08.1968 inváziou vojsk Varšavskej zmluvy, v súlade s predchádzajúcimi jednaniami, 

na 58.achôdzi predsedníctva XXXXX dňa 11.12.1972 v Prahe navrhol a presadil prijatie Platového poriadku volených funkcionárov okresných a krajských výborov XXXXX v ktorom bolo v rozpore so Zákonom č. 76/1952 Zb. o dani zo mzdy stanovené, že pri zdaňovaní platov volených funkcionárov okresných a krajských výborov XXXXX bude v platnosti od 01.01.1973 prevádzané odpočítavanie nezdaniteľnej časti vo výške 20% z ich celkového platu, čo malo za následok, že za obdobie od 01.01.1973 do mája 1990 vznikla XXXXX škoda vo výške 20.000.000,- Kčs, 

na 179. schôdzi predsedníctva XXXXX dňa 10.07.1970 v XXXXX navrhol a formou dôvodovej správy presadil prijatie Súboru sociálnych opatrení v orgánoch a inštitúciách XXXXX kde bolo v rozpore so Zákonom č. 101/1964 Zb. o sociálnom zabezpečení mimo iného stanovené navrhovať priznanie osobných príplatkov k starobným a invalidným dôchodkom politických a im na roveň postavených pracovníkov aparátu XXXXX čo malo za následok, že za obdobie od 01.01.1971 do februára 1990 vznikla XXXXX škoda vo výške 40.000.000,- Kčs, 

ako zodpovedný hospodársky pracovník vo funkcii tajomníka XXXXX pre oblasť hospodárenia XXXXX a zahraničnej politiky XXXXX, po vzájomnej dohode a spoločným konaním s politickými, volenými a administratívnymi pracovníkmi a funkcionármi XXXXX, najmä s bývalým generálnym tajomníkom XXXXX a prezidentom XXXXX a vedúcim oddelenia hospodárskej správy XXXXX XXXXX v budove XXXXX, v období minimálne od 18.04.1969 do 25.11.1988, vedomý si akceptácie neoprávnených a zakrytých požiadaviek pod titulom 534, na pridelenie valutových prostriedkov vznesených každoročne v letných mesiacoch XXXXX a XXXXX v „návrhu devízového plánu neobchodných platieb XXXXX  na XXXXX, každoročne, väčšinou ku koncu bežného roka predkladali k odsúhlaseniu do predsedníctva XXXXX „návrhy ročných devízových plánov neobchodných platieb na bežný rok“, v rámci ktorého bol za uvedené obdobie vytvorený neoprávnený fond k záťaži štátnych rozpočtov XXXXX 1969 a 1988 v celkovej výške 244.942.000,- Kčs, v rozpore s Prílohou Uznesenia vlády ČSSR č. 154/1970, minimálne v časti D, čl. 41, následne s Prílohou uznesenia vlády ČSSR č. 163 zo dňa 06.06.1974, v časti D a F, čl. 36, 37 a 40, v následných zmenách i predpisov upravujúcich tzv. finančnú disciplínu a hospodárenie s prostriedkami rozpočtu, určený a použitý na nákup celkovo 11.200.000,- USD, za účelom neoprávneného darovania ročných príspevkov na takzvaný XXXXX, ustanovený pri oddelení zahraničnej politiky XXXXX. Následne s už uvedenými osobami z uvedeného miesta každoročne organizoval a realizoval v bankovej sieti nákup, výber týchto čiastok v hotovosti vo výške od 500.000,- USD do 850.000,- USD a prevažne v jarných mesiacoch v marci až apríli i transport hotovosti uvedených čiastok kuriérnym spôsobom obvyklým v diplomatickom styku do vtedajšieho XXXXX do budovy XXXXX, hoci XXXXX ako subjekt devízových plánov neobchodných platieb riadený XXXXX, nemal devízové povolenie oprávňujúce k darovaniu valút za týmto účelom, ako i k vývozu hotovosti za účelom platby, čím porušením najmä ustanovení § 2 odsek 4 písmeno a) Zákona č. 107/1953 Zb. o devízovom hospodárstve, v znení Zákona č. 64/1958 Zb., § 3 odsek 1 písmeno b) lit. aa) vyhlášky č. 6/1963 Zb., neskôr porušením ustanovení §§ 7, 9, 11, 13, 14, 19 odsek 1 písmeno b) Zák. č. 124/1970 o Devízovom hospodárstve a nadväznosti ustanovení §§ 5, 8 odsek 1 písmeno b) lit. aa), 15, 18, 22 a 24 Vyhlášky č. 143/1970 Zb. spôsobil devízovému hospodárstvu bývalej XXXXX k zaťaženiu nástupníckych štátov devízovú škodu vo výške 63.647.500,- Kčs, 

lebo je trestné stíhanie neprípustné podľa § 9 odsek 1 písmeno d

Odôvodnenie:
Obvinenému XXXXX bolo uznesením vyšetrovateľa PZ Mestského úradu vyšetrovania PZ XXXXX zo dňa 12.06.1995 sp. zn. XXXXX podľa § 160 odsek 1, odsek 4 Trestného poriadku vznesené obvinenie za trestný čin podľa § 1 odsek 1, odsek 2 písmeno a) Zákona na ochranu mieru č. 165/1950 Zb. spolupáchateľstvom podľa § 9 odsek 2 Trestného zákona, účinného do 31.12.2005.

	Dňa 05.10.1995 bolo obvinenému XXXXX uznesením vyšetrovateľa PZ Mestského úradu vyšetrovania PZ XXXXX tej istej spisovej značky podľa § 160 odsek 1, odsek 4 Trestného poriadku vznesené obvinenie za trestný čin porušovania povinnosti pri nakladaní s finančnými a hmotnými prostriedkami podľa § 127 odsek 1, odsek 2, odsek 3 Trestného zákona, účinného do 30.06.1990 a trestný čin ohrozenia devízového hospodárstva podľa § 146 odsek 1, odsek 2 písmeno a) Trestného zákona, účinného do 30.06.1990, na skutkových základoch, ktoré sú uvedené vo výrokovej časti tohto uznesenia. 

	Dňa 20.03.2000 podal prokurátor Krajskej prokuratúry v Bratislave pod XXXXX na obvineného XXXXX obžalobu pre vyššie uvedené trestné činy. 

	Krajský súd v Bratislave uznesením zo dňa 28.03.2001, sp. zn. XXXXX podľa § 188 odsek 1 písmeno e) Trestného poriadku vrátil prokurátorovi vec na došetrenie. 

	Proti uvedenému uzneseniu Krajského súdu v Bratislave podal dňa 30.03.2000 prokurátor Krajskej prokuratúry v Bratislave sťažnosť, ktorú Najvyšší súd Slovenskej republiky uznesením zo dňa 12.03.2002, sp. zn. XXXXX podľa § 148 odsek 1 písmeno c) Trestného poriadku účinného do 01.01.2006 ako nedôvodnú zamietol. 

	Vyšetrovateľ Krajského riaditeľstva PZ, Odbor kriminálnej polície, Oddelenie ekonomickej kriminality XXXXX uznesením zo dňa 21.02.2011, sp. zn. XXXXX podľa § 228 odsek 2 písmeno a) Trestného poriadku trestné stíhanie prerušil, pretože pre neprítomnosť svedkov nebolo možné vec náležite objasniť. 

	Vzhľadom k tomu, že obv. XXXXX dňa 06.02.2014 zomrel, vyšetrovateľ vyššie uvedenej policajnej súčasti dňa 19.02.2014 podľa § 228 odsek 5 Trestného poriadku vydal uznesenie o pokračovaní v trestnom stíhaní obvineného, pretože dôvod na prerušenie pominul. 

	Preskúmaním úmrtného listu Slovenskej republiky, zapísaného v knihe úmrtní Matričného úradu XXXXX - XXXXX, zväzok č. XXXXX, ročník XXXXX, strana XXXXX, por. č. XXXXX je zapísané, že dňa 06.02.2014 v Bratislave - XXXXX zomrel XXXXX, nar. XXXXX naposledy bytom XXXXX I., XXXXX - XXXXX, XXXXX

	Podľa ust. § 215 odsek 1 písmeno d) Trestného poriadku, ak nastane niektorá zo skutočností uvedená v § 9, prokurátor musí trestné stíhanie bezodkladne zastaviť. 

	Podľa § 9 odsek 1 písmeno d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. 

	S poukazom na uvedené skutočnosti bolo preto potrebné trestné stíhanie zastaviť podľa § 215 odsek 1 písmeno d) Trestného poriadku s poukazom na § 9 odsek 1 písmeno d) Trestného poriadku. 

Poučenie:
Proti tomuto uzneseniu je prípustná sťažnosť, ktorú možno podať do troch dní na Úrad špeciálnej prokuratúry, Generálnej prokuratúry SR, XXXXX. 
 Sťažnosť má odkladný účinok. 

JUDr. Dagmar Mištíková
prokurátorka